Word alle vergrype ‘met die nodige erns’ hanteer?Universiteit Stellenbosch. Foto: Facebook Deur Pieter Burger Met onlangse gebeure op kampusse in Suid-Afrika word ons weer eens geruk na tye wat heelwat ooreenkomste het met die Middeleeue. Kry jy nie wat jy wil hê nie is die logiese respons is om ŉ vloermoer te gooi, mense aan te rand, eiendom te beskadig en liedjies te sing wat roep vir die moord van ŉ sekere etniese groep in Suid-Afrika. Maar hierdie mense hoef hulle nie te bekommer nie want hulle gaan verskoon word en kry wat hulle wil hê onder die vaandel van versoening en “multi-kulturisme”. Die ironie: Durf jy ŉ simpel fout maak deur in ŉ oomblik van uiterste frustrasie, woede en moedeloosheid ŉ woord te gebruik wat rassisties is, gebeur die volgende: “Volgens die universiteit is die saak reeds na sy eenheid vir gelykwaardigheid verwys om onmiddellik ondersoek te word en sal met die nodige erns wat dit vereis hanteer word.” My vraag is, word die studente wat met kriminele betogings gister in Stellenbosch “Shoot the farmer, kill the Boer” gesing het se dade ook verwys na die eenheid vir gelykwaardigheid? Sodat dit óók met die nodige erns hanteer word? Indien die twee gevalle in ŉ gelyke mate hanteer word, het ek hoop vir ons land. Ongelukkig gaan dit nie gebeur nie. Die Universiteit van Stellenbosch gaan weer op die gebruiklike papbroekwyse swig voor die eise van die betogers wat vra dat die jong man wat ŉ dom fout op Whatsapp gemaak het se kop moet rol. Hoe ironies is dit dat iemand wat ander mense beledigend bykom swaar gestraf gaan word, wat moontlik die einde van sy universiteitsloopbaan kan beteken, terwyl persone wat R2 500 se brandalarmglasies breek, mense aanrand en liedjies sing wat die moord van mense eis absoluut géén straf gaan ontvang nie? Hier sit ek en dink heel naïef die betogings gaan oor klasgeld.